**Jelentkezéssel kapcsolatos információk:**

A vizsgára való jelentkezés határideje 2022. szeptember 5.

Az aláírt jelentkezési laphoz az alábbi **mellékleteket** kell csatolni:

- A **rendes** érettségi vizsgára történő jelentkezés esetén a középiskolai bizonyítvány (minden tanévre vonatkozó oldalainak) másolatát; illetve, ha valamely vizsgatárgyból már van érettségi eredménye a jelentkezőnek, akkor ezen eredmény(ek) igazolására szolgáló eredeti törzslapkivonatot.

- **Előrehozott** érettségi vizsgára történő jelentkezés esetén a jelentkezési laphoz csatolni kell a **Vizsgaszabályzat 12. § (7) bekezdése** szerinti igazolást is.

- Az **ismétlő** vizsga esetén a jelentkezési laphoz csatolni kell az érettségi bizonyítvány és érettségi tanúsítvány(ok) valamint a középiskolai bizonyítvány (utolsó tanévre vonatkozó, a középiskolai tanulmányok befejezését is igazoló oldalának) másolatát, továbbá a vizsgadíj befizetését igazoló okiratot vagy annak másolatát.

- A **kiegészítő** vizsga esetén csatolandó melléklet az érettségi bizonyítvány, valamint a középiskolai bizonyítvány (utolsó tanévre vonatkozó oldalának, a középiskolai tanulmányok befejezését is igazoló) másolata, továbbá a vizsgadíj befizetését igazoló okirat vagy annak másolata.

- **Szintemelő** vizsgára való jelentkezés esetén az érettségi bizonyítvány megszerzése után csatolni kell az érettségi bizonyítvány másolatát, valamint a középiskolai bizonyítvány (utolsó tanévre vonatkozó, a középiskolai tanulmányok befejezését is igazoló oldalának) másolatát, továbbá a vizsgadíj befizetését igazoló okiratot vagy annak másolatát. Az érettségi bizonyítvány megszerzése előtt pedig a már letett középszintű vizsga törzslapkivonatát.

- **Javító/pótló** vizsgafajtára történő jelentkezés esetén csatolni kell a középiskolai bizonyítvány (minden tanévre vonatkozó oldalainak) másolatát, a megkezdett érettségi vizsga eredeti törzslapkivonatát, amely szerint a jelentkezőt javító vagy pótló vizsgára utasították. Második vagy további javító/pótló vizsga esetén a vizsgadíj befizetését igazoló okiratot vagy annak másolatát.

**A sikertelen előrehozott érettségi vizsgát vagy a középiskolai tanulmányok teljes befejezését megelőzően tett szintemelő érettségi vizsgát követően az adott vizsgatárgyból javító vizsgára legkorábban a rendes érettségi vizsgaidőszakában, pótló vizsgára bármelyik vizsgaidőszakban lehet jelentkezni.**

- **Az informatika és informatikai ismeretek vizsgáinak** zavartalan lebonyolítása, a vizsgák könnyebb megszervezése, valamint a későbbi reklamációk elkerülése érdekében szoftverválasztásra vonatkozó nyilatkozat a **középszintű** vizsgára való jelentkezés esetén is.

- **Emelt és középszintű testnevelés** vizsgára való jelentkezés esetén a gyakorlati rész választható elemeiről szóló nyilatkozatot.

- **Projektmunka** készítéséről szóló nyilatkozatot.

- **Pótló vizsgára** való jelentkezés esetén a korábban már teljesített vizsgarész beszámítására vonatkozó nyilatkozatot.

**Vizsgadíjak:**

A nemzeti köznevelésről szóló törvény végrehajtásáról szóló 229/2012. (VIII.28.) Korm. rendelet (továbbiakban: Rendelet) 34. § (1) bekezdésének e) pontja értelmében az érettségi bizonyítvány megszerzése vagy a tanulói jogviszony megszűnése után az érettségi vizsgáért, továbbá az adott vizsgatárgyból a tanulói jogviszony fennállása alatt, az érettségi bizonyítvány megszerzése előtt megkezdett sikertelen érettségi vizsga esetén a második vagy további javító- és pótló vizsgáért vizsgadíjat kell fizetni.

**A fizetendő vizsgadíj összege a Rendelet 35. § (4) bekezdése alapján a 2022. évi őszi vizsgaidőszakban:**

- **a középszintű vizsgák vizsgadíja: 30 000 Ft**

- **az emelt szintű vizsgák díja: 50 000 Ft**

A középszintű érettségi vizsga díját a középiskola számlájára kell befizetni.

**Az emelt szintű vizsga díját utalványon vagy átutalással lehet befizetni.**

**A jogosult neve: Oktatási Hivatal**

**Számlaszám: Magyar Államkincstár 10032000-00282637-00000000**

A befizetési bizonylatot a jelentkezési laphoz kell csatolni, és a jelentkezést befogadó intézményben kell megőrizni, valamint **az emelt szintű vizsga esetén a befizetés tényét a kétszintű érettségi vizsga adminisztrációs rendszerében rögzíteni kell.**

**Térítésmentes** az érettségi vizsga a tanulói jogviszony ideje alatt az érettségi bizonyítvány megszerzéséig és az adott vizsgatárgyból az érettségi bizonyítvány megszerzése előtti, tanulói jogviszonyban tett sikertelen érettségi vizsga első javító- és pótló vizsgája. Térítésmentes továbbá a szakgimnáziumban az érettségi végzettséggel rendelkező tanuló részére egy szakmai érettségi vizsgatárgyból tett érettségi vizsga és első alkalommal a javító- és pótló vizsga.

**Minden más esetben a vizsgáért vizsgadíjat kell fizetni.**

**További tájékoztatást az OH honlapján (oktatas.hu) találnak.**

Előzetes jelentkezési lapot munkaidőben az iskolában tudnak kérni és leadni. A jelentkezésben és a vizsgaszervezésben a kijelölt érettségi jegyzőt nyújt majd segítséget.